MF «Kvaløy» (2011)

MF «Kvaløy» (IMO: 9588794) er en norsk bilferge som eies av Torghatten ASA og drives av Torghatten Nord AS. Hun trafikkerer ferjesambandet Småge—Orta—Finnøya—Sandøya—Ona (også kalt "Utasundssambandet"), lokalt kalt "Utasundsruta" eller "Utasundsruten".


== Historie ==


=== Konstruksjon og design ===
MF «Kvaløy» var ett av totalt åtte nybygg som Torghatten Nord hadde beordret for bygging på to kontrakter med Remontowa S.A.. Samarbeidet med begge partene startet i 2009 med den første kontrakten som innebar bygging av fire små passasjer-bilferger: MF «Kvaløy», MF «Rebbenesøy», MF «Uløytind» og MF «Vengsøy», som skal gå i minst 10 år på sine samband. Den andre kontrakten ble inngått og undertegnet i mai 2010 for bygging av fire større passasjer-bilferger med gassfremdrift: MF «Landegode», MF «Værøy», MF «Barøy» og MF «Lødingen».Alle de åtte nybyggene skulle konstrueres ved det polske verftet Stocznia Północna S.A. (Northern Shipyard S.A.) i Gdańsk, Polen., og videre utrustes ved Gdańsk Stocznia "Remontowa" S.A. (Remontowa Shiprepair Yard S.A.) på øya Ostrów i Gdańsk.
«Kvaløy» ble det fjerde nybygget i rekken, og ble konstruert på lik tid med sin litt eldre nesten-likegamle søsterskip, «Vengsøy», i perioden 2010 til 2011.
MF «Kvaløy» ble sjøsatt fredag 29. april 2011 ved Stocznia Północna S.A. (Northern Shipyard S.A.) og fikk byggnummer B 611/2 før hun ble slept videre til Gdańsk Stocznia "Remontowa" S.A. (Remontowa Shiprepair Yard S.A.) for videre utrustning, her fikk hun verftsnummer 2399/2.
Den 30. november 2011 ble «Kvaløy» overlevert fra Remontowa S.A. til Torghatten Nord AS.«Kvaløy» og søsterskipet «Vengsøy» ble designet av Naval Engineering & Design (NED) (for tiden Remontowa Marine Design & Consulting), og har designtype SKS 21 fra Nordnorsk Skipskonsult AS (NSK). Det tekniske konseptet av søsterfergene ble opprettet som følge av samarbeidet med det norske designkontoret NSK og det polske designkontoret Remontowa Marine Design & Consulting.Søsterfergene har et særpreget design og er rund i formene og mange mener at utseendet kan minne om en kval. Dette var faktisk grunnen til at «Kvaløy» fikk akkurat dette navnet, etter at en navnekonkurranse ble holdt. Ifølge markeds- og kommunikasjonssjef Viviann Ekanger ser den litt ut som en offshorebåt, forklarte hun.MF «Kvaløy» seilte fra sitt verft i Gdańsk den 30. november (samme dag som hun ble overlevert) og satte kursen hjemover mot Norge, etter en seilas på ca. 3 døgn, ankom hun Ålesund lørdag 3. desember, her ble hun liggende ved kai i to uker før hun seilte videre til Molde hvor hun ankom på vest-enden av Storkaia lørdag 17. desember i tett snøvær, her ble hun liggende frem til dåpsdagen som skulle holdes tirsdag 20. desember (3 dager senere).


=== Dåp ===
MF «Kvaløy» ble døpt tirsdag 20. desember 2011 ved Storkaia i Molde. Værgudene viste seg fra sin absolutt beste side da gudmor Gunn Berit Gjerde med sikker hånd sendte champagneflasken mot skroget. Med de tradisjonelle ordene fra gudmoren: "Jeg døper deg «Kvaløy». Måtte hell å lykke følge deg og ditt mannskap" – fikk «Kvaløy» formelt sitt navn. Tilstede var representanter fra oppdragsgiver Møre og Romsdal Fylkeskommune, næringsliv for øvrig, passasjerer, kaptein med mannskap, ansatte i Torghatten Nord og andre inviterte gjester. – Tradisjonelt sett bør fartøy døpes før de blir tatt i bruk, så nå er «Kvaløy» klar til å ivareta sitt samband, Småge–Orta–Finnøya–Sandøya–Ona, fra årsskiftet, uttalte administrerende direktør i Torghatten Nord, Bjørn Laksforsmo.På torsdag 22. desember 2011 (2 dager etter dåpen) seilte «Kvaløy» en snartur inn i Tomrefjorden hvor hun lå ved Solstrand Verft for diverse småting som måtte tilpasses, etter dette seilte «Kvaløy» tilbake til Storkaia i Molde hvor hun ble liggende på baksiden av Storkaia frem til hun skulle settes inn i rute på sitt samband fra nyttår.


=== Jomfrutur og grunnberøring ===
MF «Kvaløy» gikk for første gang i ferjesambandet Småge–Orta–Finnøya–Sandøya–Ona med jomfrutur søndag første nyttårsdag 2012. Det skulle imidlertid bli en brå slutt på gleden da mannskapet ombord fikk en mistanke om at hun hadde hatt en grunnberøring. Mannskapet valgte deretter å legge fergen til ro på Ona og ventet på dykkere som skulle inspisere skutebunnen, hendelsen ble rutinemessig rapportert inn til Sjøfartsdirektoratet. Hun ble deretter tatt ut av sambandet bare noen timer etter jomfruturen. Det var ingen biler eller passasjerer ombord da hendelsen skjedde. Sjøfartsdirektoratet skulle senere komme ombord for å kontrollere henne mens hun lå til kai på Småge.Blant dem som ble stående å vente på fergen søndag kveld var Robert Coates.– Vi kom med buss til Småge kvart over ni i går kveld og ventet på ferja som ikke kom. Etter hvert ringte jeg til selskapet og spurte om ferja var forsinket, da fikk jeg beskjed om at den var innstilt og fikk ikke vite om det ble satt inn erstatningsferje eller hurtigbåt, forteller Coates.For å komme seg til Ona fikk Coates hjelp av Sandøy-ordfører Hans Endre Sæterøy, som fikk rekvirert en ambulansebåt til å frakte Coates og åtte andre passasjerer som ventet på fergen på Småge.– Jeg har stor forståelse for at tekniske feil kan forekomme, men jeg synes kommunikasjonen til oss passasjerer kunne ha vært bedre. Jeg skjønner imidlertid at ikke alt er på plass enda, sa Coates, som samtidig sender en takk til mannskapet på ambulansebåten og bussjåføren som ventet etter endt arbeidstid for å se at alle kom seg av gårde.Markeds- og kommunikasjonssjef Viviann Ekanger i Torghatten Nord sier det er beklagelig for det som skjedde – Vi har rutiner rundt dette og er et selskap med ganske mange fartøy. Vi har avtaler for å få hentet inn erstatningsfartøy, men det er selvfølgelig ikke artig at dette skjer på den første dagen. Det er beklagelig, men ble håndtert etter beste evne, sier Ekanger og forklarer videre – At passasjerene ønsker å kunne få beskjed på forhånd skjønner jeg godt. Passasjerene kan benytte seg av en SMS-tjeneste som gir beskjed om rutetrafikken, sa Ekanger og forteller at hun skal gjøre tilbudet mer tydelig på selskapets hjemmesider.


=== Tilbake i drift ===
MF «Kvaløy» kom tilbake i drift dagen etter kl. 12:00 på mandag den 2. januar 2012. Det ble rapportert at det var ingen skader på fergen – Sjøfartsdirektoratet hadde undersøkt fartøyet og hadde ingen bemerkninger, forklarte markeds- og kommunikasjonssjef Viviann Ekanger i Torghatten Nord.Etter at «Kvaløy» ble tatt ut av ruten ble det etter hvert hentet en hurtigbåt som kunne frakte passasjerene. Hurtigbåten kom på kvelden første nyttårsdag og gikk noen ekstraavganger tidlig neste dag før «Kvaløy» kom tilbake i drift.


=== Store problemer ===
På den 3. januar 2012 hadde MF «Kvaløy» så store problemer med å manøvrere ved kaia på Ona at Torghatten Nord valgte å droppe anløpene til øya inntil videre. De som skulle ha med bil til Ona måtte sette den igjen på Finnøya eller Sandøya, passasjerer til Ona ble fraktet med Classic Norway sin passasjerbåt, MS «Nordic Lady».– Ona er ei krevende havn og vi velger å ta det med ro til både fergen og personell er innkjørt, sa administrerende direktør Bjørn Laksforsmo i Torghatten Nord til Romsdals Budstikke.Innbyggerne på Ona var fortvilte over at den nye bilfergen ikke klarte å legge til kai. Torghatten Nord hadde inntil videre kuttet ut fergeturene til Ona. Marianne Eliassen tror nesten ikke at det er sant.– Etterhvert nå så må jeg si at jeg begynner å bli forbanna. At de greier å bygge en ferge som skal gå uti her uten å greie å legge til kai, sa Eliassen.Den splitter nye bilfergen «Kvaløy» ble satt inn i trafikk fra 1. januar. Men Onaveringene har ikke hatt glede av henne. Når baugporten går opp mister navigatøren på brua øyekontakten med kaia på Ona. Det var dette som skapte vanskene. «Kvaløy» er utrustet med både skutesidekamera og baugkamera som skal hjelpe navigatøren å få fergen inn til kai, men dette krever en viss innkjøringsperiode. Nå har det vart i fire dager. (I dag kjører ikke fergen inn med baugen, men med hekken, for å gjøre det så må hun svinge over 225° grader for å så bakke inn med hekken.)
Marianne Eliassen sin bil er en del av beredskapen på Ona. Bilen er den eneste som er stor nok til å frakte en sykebåre. Nå står den igjen på kaia på Finnøya.– Per i dag har vi ingen syketransport på Ona dersom noen blir dårlig. Vi har ingen bil som kan ta en sykebåre. Dette er alvorlig, sa Eliassen.De som bor på Ona har i noen dager brukt passasjerbåten for å komme til og fra øya. Ordføreren i Sandøy kommune Hans Endre Sæterøy fryktet at det ville ta lang tid før fergen kunne legge til kai på Ona.– Vi har snakket både med rederiet og samferdselsavdelingen i fylkeskommunen om hva de vil gjøre nå framover for å få ting til å fungere. Det er klart at dette tar lengre tid enn det vi ønsker, sa Sæterøy.Administrerende direktør i rederiet Torghatten Nord Bjørn Laksforsmo, sa seg lei for sitasjonen.– Vi jobber med flere tiltak. Ett av dem er at mannskapet rett og slett må bli bedre kjent med båten på grunt vann, sa Laksforsmo.Selv var han etter dette på vei til Molde og deretter til Ona for å møte folk dagen etter.


=== Mye vind ===
Både ferge og hurtigbåt fra Småge til Sandøy kommune ble kansellert på ubestemt tid på grunn av vind den 11. januar 2012. Klokken 11 var det observert 22 m/s på Ona, det tilsvarer liten storm.– Nyferga MF «Kvaløy» tåler ikke like sterk vind som MF «Midøy», men også for gamleferga tror jeg dette hadde vært hardt, sa skipper på hurtigbåten «Nordic Lady», Svein Breivik, til Sunnmørsposten.Rundt midt på dagen ble alle anløpene innstilt. MF «Kvaløy» gikk ikke til Sandøy denne dagen.– Instrumentene på ferga viste 22 meter per sekund i dag tidlig da jeg besluttet å ikke gå til Sandøy, sa kaptein på MF «Kvaløy», Signor Hansen.Kapteinen på «Kvaløy», sa at de holder Ruteopplysningen 177 oppdatert. Til Brattvåg gikk bare A-ferga, men vinden førte til forsinkelser, opplyste Ruteopplysningen klokken 14:20.Også hurtigbåten som gikk for «Kvaløy» til og fra Ona måtte kansellere denne dagen.– Vi greide bare første turen til Ona i dag tidlig, sa skipper Svein Breivik.Ordfører i Sandøy, Hans Endre Sæterøy, stadfester også det samme som skipper Svein Breivik når det gjelder at MF «Kvaløy» ikke tåler like sterk vind som gamle ferga MF «Midøy».– Det positive her er at meldingstjenesten fra Torghatten på SMS i dag er oppe og går, selv om meldingen i dag tidlig kom to timer på etterskudd, sa ordfører Sæterøy.


=== Forbedringer ===
MF «Kvaløy» ble tatt ut av sambandet for 14-dagers verkstedopphold, her skulle hun blant annet få tre styrefinner, og en større baug-thruster med større effekt. Dette er utbedringer som skal gjøre henne lettere å styre og manøvrere, samt å utbedre retningsstabiliteten.Den 20. januar 2012 ble «Kvaløy» avløst av søsterskipet «Vengsøy» som var tatt ut av sitt samband i Troms og hadde seilt sørover. Dagen før lå «Vengsøy» i Kristiansund og avventet på bedre vær for å krysse Hustadvika, hun overtok stafetten fra Finnøya på ettermiddagen.MF «Vengsøy» hadde fått påmontert finnene, men stedsvalget hadde imidlertid ingenting å gjøre med at hun hadde fått finnene.– Vi har prøvd ut ferga med de nye finnene. De gjør styreegenskapene noe bedre, men fungerer likevel ikke optimalt, fortalte markeds- og kommunikasjonssjef Viviann Ekanger i Torghatten Nord.«Kvaløy» gikk i løpet av helgen til skipsverftet Kristiansund Mekaniske i Kristiansund, der hun skulle få påmontert tilsvarende finner, to bak og én foran.I mellomtiden prøvde de nå å samle erfaring med «Vengsøy» i ruta, slik at finnene til «Kvaløy» fikk bli optimalt utformet. Men dette gjorde at verkstedoppholdet ville ta lengre tid enn planlagt, minst 14 dager, sa Ekanger.


=== Verkstedopphold avbrutt ===
Søsterskipet MF «Vengsøy», som tok over utasundsruten for «Kvaløy», hadde fått en grunnberøring like etter at hun tok avgang fra Småge sent torsdag kveld den 26. januar 2012.– Vi hadde en grunnberøring ved Småge sent torsdag kveld, og derfor må ferga inn til sjekk, fortalte driftsjef Bendix Klykken i Torghatten Nord til Romsdals Budstikke dagen etter ulykken.«Vengsøy» ble sendt til Kristiansund Mekaniske der «Kvaløy» hadde verkstedopphold. Skadene «Vengsøy» hadde pådratt seg, viste tydelig at det hadde gitt store skader, etter at hun kom oppi dokka. Det var skader på tre, kanskje fire steder, men det var usikkert om det var noe hull. Dette førte til at begge søsterfergene var ute av drift, og i en periode var det kun hurtigbåten «Nordic Lady» som trafikkerte utasunds.– Det er opp til Kystverket og Vegvesenet å få orden på havna på Ona. De har utspillet nå, uttalte «Kvaløy»– kaptein Paul Skeide til Romsdals Budstikke tirsdag.Dermed ble verkstedoppholdet til «Kvaløy» avbrutt. Verftet rakk å få påmontert finner bak, samt en flapps under roret. Det ble også bestilt nye thrustere, og større aggregat framme. «Kvaløy» ble i mellomtiden satt inn i drift på utasundsruten, frem til søsterskipet «Vengsøy» fikk reparert skadene sine. Deretter seilte «Kvaløy» tilbake til verkstedoppholdet for å fullføre utbedringene, mens «Vengsøy» fortsatte som reserveferge på utasundsruten, frem til «Kvaløy» ble ferdig med verkstedoppholdet.


=== Slutt på reserveferge ===
Etter en del ganger som reserveferge for «Kvaløy», ble «Vengsøy» holdt til i Tromsø, ettersom selskapet Torghatten Nord hadde bestemt å holde til i det som sto i kontrakten. Dette fordi det ville ta en tre-fire dagers seilas til hun hadde kommet frem til utasundssambandet i Møre og Romsdal. Dette ble for kostbart for rederiet, og ville derfor holde til kravene i kontrakten som ble inngått.
Om «Kvaløy» skal ha planlagt verkstedopphold, vil det bli satt inn en hurtigbåt i sambandet utasunds, noe som har vært brukt siden den gang MF «Midøy» trafikkerte i sin tid.


=== I regulær rute ===
MF «Kvaløy» startet å gå i regulær rute, inklusivt med anløp og avganger til og fra Ona, den 26. mars 2012.


== Tekniske data ==


=== Mål / Dimensjoner ===


==== Lengde ====
MF «Kvaløy» har en lengde på 38,63 meter (126,74 fot), største lengde er på 40,62 meter (133,27 fot), og lengde på bildekk er på 34,80 meter (114,17 fot).


==== Bredde ====
MF «Kvaløy» har en bredde på 12,00 meter (39,37 fot), største bredde er på 12,41 meter (40,72 fot).


==== Dypgang / dybde ====
MF «Kvaløy» har en dypgående på 2,987 meter (9,8 fot), dybden er på 4,7 meter (15,42 fot).


=== Tonnasje ===
MF «Kvaløy» har en bruttotonnasje på 987 BT, og en nettotonnasje på 296 NT.


==== Lasteevne / lastekapasitet ====
MF «Kvaløy» har en lasteevne på 132 dødvekttonn. Lastekapasiteten er på maksimalt 61,5 tonn på bildekk.


=== Kapasitet ===
MF «Kvaløy» har en maksimal passasjerkapasitet på 146 passasjerer. Antall personbilenheter er på maksimalt 21 PBE, for eksempel kan hun også ta med én farlig last bil som må stå på farlig last sone, men kan da ikke lastes opp til 21 PBE, på grunn av at farlig last sonen tar en del plass på dekk, biler kan ikke plasseres i sonen om fergen tar med seg en farlig last bil.


==== Besetning / mannskap ====
MF «Kvaløy» har per i dag et mannskap på tre skift, hvert skift har 4 besetningsmedlemmer. Fra 2011 til 2015 hadde hvert skift 5 besetningsmedlemmer; én kaptein, én overstyrmann, én maskinsjef, og to matroser. Fra 2015 reduserte rederiet besetningen med én matros for å spare penger.


=== Maskineri / Fremdrift ===
MF «Kvaløy»s hovedmotor er en Caterpillar C32 på 969 kW (1 299 hk) som er koblet til propellanlegg og reduksjonsgear av Finnøy fabrikat. Hjelpemotoren er en Volvo Penta D9A MG på 239 kW (321 hk) levert av O. Marhaug AS / Volvo Penta som også har levert en Stamford HCM 434E1 generator og nød-/havnegenerator av typen Volvo Penta D7A MG. Toppfarten til «Kvaløy» er 12,0 knop, som tilsvarer 22,2 km/t og 13,8 mph.
Fremdriften besørges av én Schottel STT 110 FP baug-thruster på 200 kW (268 hk), som er levert av Frydenbø Power, og én akterpropell av typen CPP, som er levert av Finnøy Gear & Propeller AS som også som nevnt har levert gearet som er av typen G42F. Styremaskin av typen HVT 140/130/45/20A og ror er levert av Hydroster.


==== Diverse ====
Brannsikkerheten ivaretas av brannslukkingsanlegget FlexiFog og brannalarmsystemet Autoprime som begge er levert av Autronica. Pumper er fra Azcue, Sauer & Sohn har levert kompressorer av typen WP33L, og Ulmatec Pyro har levert kjeleutrustningen, kjelen er av typen E1124 og har en ytelse på 174 kW (233 hk).


=== Register / Klasse ===
MF «Kvaløy» er registrert i Norsk Ordinært Skipsregister (NOR) som er en underavdeling i Sjøfartsdirektoratet, hun er klasset i Det Norske Veritas (DNV) og har følgende notasjon: DnV +A1 – R2 – Car Ferry B – E0 – [NOR].


== Referanser ==


== Kilder ==
KVALØY – Torghatten Nord AS (no)
Fartøyet 3YJT KVALØY | Skipssøk – Sjøfartsdirektoratet (no)
Vessel details for: KVALOEY (Ro-Ro/Passenger Ship) | AIS Marine Traffic (en)
Passenger ferries SKS 21 | Remontowa Marine Design & Consulting (en)
Kvaløy (02/2012) | Båtomtaler – Maritimt Magasin (no)
M/F «Vengsøy» – «Kvaløy» | Skipsrevyen (no)
Kvaløy | Fjordfähren in Norwegen Arkivert 29. januar 2018 hos Wayback Machine. (de)


== Eksterne lenker ==
(en) IMO 9588794 – kategori av bilder, video eller lyd på Commons 
(en) MF «Kvaløy» – DNVs skipsregister 
(en) MF «Kvaløy» – Den internasjonale sjøfartsorganisasjonen